Slovenský zväz moderného päťboja

**Rokovací poriadok**

Volebnej Konferencie Slovenského zväzu moderného päťboja konanej dňa 18.01.2025

Úvodné ustanovenie

1/ Tento rokovací poriadok stanovuje pravidlá rokovania a organizácie Volebnej Konferencie Slovenského zväzu moderného päťboja (ďalej Konferencia SZMP) konanej dňa 18.01.2025

Zvolávanie Konferencie SZMP

1/ Zvolávanie Konferencie SZMP sa uskutočňuje v zmysle znenia Stanov SZMP, na základe rozhodnutia Rady SZMP.

Program Konferencie SZMP

1/ Návrh programu Konferencie je obsiahnutý v písomnej pozvánke na konanie Konferencie.

2/ Konferencia SZMP na začiatku každého rokovania, ak je uznášania schopná, prerokuje návrh programu a o jeho schválení rozhoduje hlasovaním.

3/ Konferencia môže pri prerokovávaní návrhu programu rokovania na návrh delegáta navrhnutý program upraviť, doplniť alebo zmeniť.

4/ Na prijatie programu, prípadných zmien, doplnení programu je potrebná nadpolovičná väčšina prítomných delegátov Konferencie.

Účasť na Konferencii SZMP

1/ Rokovania Konferencie sa zúčastňujú delegáti oddielov a klubov registrovaných v SZMP na základe schváleného kľúča, ďalej členovia Rady SZMP a Kontrolór SZMP (ak nie sú delegátmi Konferencie), generálny sekretár SZMP, čestný prezident SZMP, 1 zástupca pretekárov a pozvaní hostia. Účasť hostí na Konferencii musí byť schválená na začiatku rokovania nadpolovičnou väčšinou delegátov.

2/ Konferencia je uznášania schopná ak je prítomná aspoň nadpolovičná väčšina delegátov jednotlivých oddielov a klubov MP.

3/ Ak nie je Konferencia uznášania schopná do 60 minút po stanovenom začiatku jej konania, alebo po strate uznášania schopnosti, stáva sa uznášania schopná bez ohľadu na počet prítomných delegátov. Uznesenia je možné prijať len vo veciach, ktoré boli súčasťou zaslaného a schváleného programu. V ostatných veciach môže Konferencia prijať iba odporúčania a stanoviská.

Rokovanie

1/ Priebeh rokovania Konferencie riadi predseda zvoleného pracovného predsedníctva na začiatku Konferencie, alebo ním poverený účastník Konferencie (ďalej predsedajúci).

2/ Ak chce predsedajúci vystúpiť podľa programu, odovzdá riadenie Konferencie inému členovi SZMP ako predsedajúcemu.

3/ Podľa schváleného programu, Konferencia si volí pracovné komisie, mandátovú, volebnú a návrhovú.

Hlasovanie

1/ Hlasovanie je tajné. Uskutočňuje sa odovzdaním hlasovacieho lístku do pripravenej urny. Tento spôsob hlasovania sa odporúča realizovať výlučne počas volieb do orgánov SZMP, alebo v iných personálnych otázkach.

2/ Konferencia môže rozhodnúť o verejnom hlasovaní v prípade ak je iba jeden kandidát na funkciu. Tento návrh musí Konferencia schváliť hlasovaním.

3/ Hlasujú iba delegáti Konferencie s platným mandátom.

4/ Predseda volebnej komisie upozorní pred každým hlasovaním o ktorom orgáne, prípadne kandidátovi do orgánov SZMP sa bude hlasovať a prikročí k riadeniu hlasovania.

6/ Predseda komisie oznámi výsledky hlasovania tak, že oznámi počet delegátov, ktorí hlasovali za, počet, ktorí hlasovali proti a počet, ktorí sa zdržali hlasovania. Pre schválenie kandidáta do funkcie predsedu SZMP je potrebná nadpolovičná väčšina hlasov prítomných delegátov. V prípade, že žiadny kandidát nedosiahne nadpolovičnú väčšinu hlasov v 1. kole volieb predsedu, tak do 2. kola postupujú dvaja kandidáti, ktorí dosiahli v 1. kole najvyšší počet hlasov. Ak v 2. kole nedosiahne žiadny kandidát nadpolovičnú väčšinu hlasov, tak sa voľby predsedu SZMP uskutočnia až na ďalšej Konferencii, ktorej termín rozhodne táto volebná Konferencia a musí sa konať najskôr 1 mesiac po termíne tejto Konferencie. Do termínu novej Konferencie zastupuje SZMP bývalý predseda SZMP. Do ďalších orgánov SZMP (Rada SZMP) sa za zvolenie do funkcie určí podľa poradia určeného postupne najvyšším počtom hlasov až do potrebného schváleného počtu členov príslušného voleného orgánu. Pred voľbou do Rady SZMP volebná Konferencia najprv voľbou určí počet členov Rady SZMP (5 – 8) pre obdobie 2025 – 2028. Pričom do tohto počtu sa počíta automaticky za člena zvolený predseda SZMP a zástupca pretekárov.

7/ Pri hlasovaní je zastúpenie iným delegátom alebo osobou vylúčené.

Zápisnica

1/ Sekretariát SZMP a volebná komisia spracuje a najneskôr do 25 dní od skončenia rokovania Konferencie odošle zápisnicu z tohto rokovania. V zápisnici sa uvedie kto riadil rokovanie, koľko delegátov a hostí bolo prítomných, resp. neprítomných, kto vystúpil v programe a v diskusii rokovania, výsledky hlasovania. Súčasťou zápisnice je aj uznesenie z Konferencie SZMP.

Záverečné ustanovenie

1/ Zmeny a úpravy návrhu rokovacieho poriadku Konferencie SZMP sú vo výlučnej právomoci delegátov Konferencie SZMP konanej dňa 18.01.2025.